CELEX: 32017R0040
Language: el
Date: 2016-11-03 00:00:00
Title: Κατ' εξουσιοδότηση κανονισμός (ΕΕ) 2017/40 της Επιτροπής, της 3ης Νοεμβρίου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα και για την τροποποίηση του κατ' εξουσιοδότηση κανονισμού (ΕΕ) αριθ. 907/2014 της Επιτροπής

10.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 5/11
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/40 ΤΗΣ ΕΠΙΤΡΟΠΉΣ
   της 3ης Νοεμβρίου 2016
   για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα και για την τροποποίηση του κατ' εξουσιοδότηση κανονισμού (ΕΕ) αριθ. 907/2014 της Επιτροπής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 24 και το άρθρο 223 παράγραφος 2,
   Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 (2) του Συμβουλίου, και ιδίως το άρθρο 64 παράγραφος 6 στοιχείο α) και το άρθρο 106 παράγραφος 5,
   Εκτιμώντας τα ακόλουθα:
   
               (1)
            
            
               Το μέρος II τίτλος I κεφάλαιο II τμήμα I του κανονισμού (ΕΕ) αριθ. 1308/2013, προβλέπει δύο καθεστώτα ενίσχυσης που αποσκοπούν στη βελτίωση της διανομής γεωργικών προϊόντων σε παιδιά στα εκπαιδευτικά ιδρύματα. Το πρώτο καθεστώς αφορά την παροχή φρούτων και λαχανικών, μεταποιημένων φρούτων και λαχανικών και προϊόντων μπανάνας (καθεστώς προώθησης της κατανάλωσης φρούτων και λαχανικών στα σχολεία) και το δεύτερο αφορά τη διανομή γάλακτος και γαλακτοκομικών προϊόντων (καθεστώτος διανομής γάλακτος στα σχολεία). Τα δύο αυτά καθεστώτα αντικαθίστανται από ένα ενιαίο καθεστώς που προβλέπεται στον κανονισμό (ΕΕ) 2016/791 του Ευρωπαϊκού Κοινοβουλίου και του Συμβουλίου (3) με ισχύ από το σχολικό έτος 2017/2018. Το ενιαίο καθεστώς προβλέπει νέο κοινό πλαίσιο για την ενωσιακή ενίσχυση για την παροχή φρούτων και λαχανικών, μεταποιημένων προϊόντων φρούτων και λαχανικών, νωπών προϊόντων του τομέα της μπανάνας («προώθηση της κατανάλωσης φρούτων και λαχανικών στα σχολεία») και της παροχής γάλακτος και γαλακτοκομικών προϊόντων («διανομή γάλακτος στα σχολεία») σε παιδιά στα εκπαιδευτικά ιδρύματα (το «πρόγραμμα για τα σχολεία»). Ο κανονισμός (ΕΕ) αριθ. 1308/2013, όπως τροποποιήθηκε από τον κανονισμό (ΕΕ) 2016/791 εξουσιοδοτεί επίσης την Επιτροπή να εκδίδει κατ' εξουσιοδότηση και εκτελεστικές πράξεις. Προκειμένου να εξασφαλιστεί η ομαλή λειτουργία του προγράμματος για τα σχολεία σύμφωνα με το νέο πλαίσιο, ορισμένοι κανόνες πρέπει να θεσπίζονται μέσω των εν λόγω πράξεων. Οι πράξεις αυτές θα πρέπει να αντικαταστήσουν τους κατ' εξουσιοδότηση κανονισμούς (ΕΕ) αριθ. 1047/2014 (4) και (ΕΕ) 2016/247 (5) της Επιτροπής, τον εκτελεστικό κανονισμό (ΕΕ) 2016/248 (6) της Επιτροπής και τον κανονισμό (ΕΚ) αριθ. 657/2008 (7) της Επιτροπής. Οι πράξεις αυτές θα πρέπει επομένως να καταργηθούν αλλά θα πρέπει να συνεχίσουν να ισχύουν μέχρι να ολοκληρωθούν το τρέχον καθεστώς προώθησης της κατανάλωσης φρούτων στα σχολεία και το τρέχον καθεστώς διανομής γάλακτος στα σχολεία.
            
         
               (2)
            
            
               Σύμφωνα με το άρθρο 23 παράγραφος 8 του κανονισμού (ΕΕ) αριθ. 1308/2013, ως προϋπόθεση για τη συμμετοχή στο πρόγραμμα για τα σχολεία, τα κράτη μέλη θα πρέπει να διαμορφώσουν στρατηγική σε εθνικό ή περιφερειακό επίπεδο για την εφαρμογή του προγράμματος για τα σχολεία πριν από τη συμμετοχή σε αυτό. Νέα στρατηγική θα πρέπει να καταρτίζεται κάθε έξι χρόνια. Τα κράτη μέλη τα οποία αποφασίζουν να εφαρμόσουν το πρόγραμμα για τα σχολεία σε περιφερειακό επίπεδο, θα πρέπει να διαμορφώσουν στρατηγική για κάθε περιφέρεια και να προβλέψουν πλαίσιο συντονισμού, σύμφωνα με τις διατάξεις ή τις διαδικασίες τους. Θα πρέπει να καθορίσουν ενιαίο σημείο επαφής για την ανταλλαγή πληροφοριών με την Επιτροπή έτσι ώστε να διευκολύνουν την Επιτροπή στην εκτίμηση των στρατηγικών και την παρακολούθηση και αξιολόγηση της εφαρμογής στο συγκεκριμένο κράτος μέλος. Είναι επίσης σκόπιμο να θεσπιστούν διατάξεις για τον καθορισμό των προθεσμιών εντός των οποίων η στρατηγική και οι συνακόλουθες τροποποιήσεις πρέπει να υποβάλλονται στην Επιτροπή.
            
         
               (3)
            
            
               Ειδικοί όροι θα πρέπει να καθοριστούν για τον σχεδιασμό και την εφαρμογή των συνοδευτικών εκπαιδευτικών μέτρων, και συγκεκριμένα όσον αφορά την ανάγκη να υποστηριχθεί η διανομή των προϊόντων. Θα πρέπει να δοθεί η δυνατότητα τα μέτρα αυτά να μπορούν να συμπεριλάβουν δασκάλους και γονείς με σκοπό την ενίσχυση της αποτελεσματικότητας των μέτρων αυτών και της συνολικής αποτελεσματικότητας του προγράμματος για τα σχολεία.
            
         
               (4)
            
            
               Για λόγους ασφάλειας δικαίου, κρίνεται σκόπιμο να καθοριστούν οι δαπάνες για την εφαρμογή του προγράμματος για τα σχολεία που είναι επιλέξιμες για ενωσιακή ενίσχυση.
            
         
               (5)
            
            
               Για λόγους χρηστής διοικητικής πρακτικής, δημοσιονομικής διαχείρισης και εποπτείας, θα πρέπει να διευκρινιστούν οι προϋποθέσεις για τη χορήγηση ενίσχυσης και για την επιλογή και την έγκριση των αιτούντων ενίσχυση.
            
         
               (6)
            
            
               Ειδικές προϋποθέσεις θα πρέπει να καθοριστούν για την αναστολή και ανάκληση της έγκρισης και για τις διοικητικές κυρώσεις που πρόκειται να επιβληθούν στους αιτούντες ενίσχυση οι οποίοι δεν εκπληρώνουν τις προβλεπόμενες υποχρεώσεις τους στο πλαίσιο του προγράμματος για τα σχολεία.
            
         
               (7)
            
            
               Για την αποτίμηση της αποτελεσματικότητας του προγράμματος για τα σχολεία και για να καταστεί δυνατή η αξιολόγηση από ομότιμους και η ανταλλαγή βέλτιστων πρακτικών, τα κράτη μέλη θα πρέπει να παρακολουθούν και να αξιολογούν τακτικά την εφαρμογή του προγράμματος για τα σχολεία και να αποστέλλουν τα αποτελέσματα τους στην Επιτροπή. Για τον σκοπό αυτό, θα πρέπει να καθοριστούν η φύση και το είδος των πληροφοριών στις εκθέσεις παρακολούθησης. Επιπλέον, η μη τήρηση από τα κράτη μέλη των απαιτήσεων παρακολούθησης και αξιολόγησης ενδέχεται να υπονομεύσει την αξιολόγηση της αποτελεσματικότητας του προγράμματος για τα σχολεία και την εξασφάλιση της σωστής διαχείρισης της ενωσιακής ενίσχυσης. Θα πρέπει να θεσπιστούν επομένως διατάξεις για μείωση της ενίσχυσης που θα λειτουργεί αποτρεπτικά οι οποίες θα εφαρμόζονται από την Επιτροπή όταν ένα κράτος μέλος καθυστερεί την υποβολή της έκθεσης αξιολόγησης.
            
         
               (8)
            
            
               Με σκοπό την αποτελεσματική παρακολούθηση και αξιολόγηση του προγράμματος για τα σχολεία, θα πρέπει να καθορίζονται η φύση και το είδος των πληροφοριών που κοινοποιούνται στην Επιτροπή από τα κράτη μέλη.
            
         
               (9)
            
            
               Προκειμένου να διασφαλίζεται ότι τα προϊόντα που διανέμονται στο πλαίσιο του προγράμματος για τα σχολεία πληρούν τους στόχους της προώθησης υγιεινών συνηθειών διατροφής και ότι τα παιδιά συνηθίζουν τη φυσική γεύση των προϊόντων αυτών, είναι σκόπιμο να καθοριστεί ότι το ανώτατο επίπεδο για την προσθήκη ζάχαρης στα προϊόντα που αναφέρονται στο άρθρο 23 παράγραφος 4 του κανονισμού (ΕΕ) αριθ. 1308/2013 για τα οποία η προσθήκη ζάχαρης δεν είναι τεχνικώς αναγκαία για την προετοιμασία ή την παρασκευή τους, θα πρέπει να είναι μηδενικό.
            
         
               (10)
            
            
               Προκειμένου να διασφαλίζεται ότι τα προϊόντα που διανέμονται στο πλαίσιο του προγράμματος για τα σχολεία ικανοποιούν τους στόχους της προώθησης υγιεινών διατροφικών συνηθειών, είναι σκόπιμο να καθοριστεί το ανώτατο επίπεδο πρόσθετης ζάχαρης και/ή μελιού των προϊόντων του παραρτήματος V του κανονισμού (ΕΕ) αριθ. 1308/2013 που μπορούν να επιτρέπουν τα κράτη μέλη. Τα κράτη μέλη ενδέχεται να προβλέψουν χαμηλότερα επίπεδα.
            
         
               (11)
            
            
               Θα πρέπει να καθοριστούν ειδικές προϋποθέσεις για να διασφαλίζεται η προστιθέμενη αξία και η προβολή του προγράμματος για τα σχολεία της Ένωσης όταν τα προϊόντα που λαμβάνουν ενωσιακή ενίσχυση στο πλαίσιο του προγράμματος για τα σχολεία διανέμονται με τα συνήθη σχολικά γεύματα στα εκπαιδευτικά ιδρύματα.
            
         
               (12)
            
            
               Σύμφωνα με το άρθρο 23α παράγραφος 8 του κανονισμού (ΕΕ) αριθ. 1308/2013, τα κράτη μέλη που συμμετέχουν στο πρόγραμμα για τα σχολεία προβάλλουν τη συμμετοχή τους στο πρόγραμμα και το γεγονός ότι επιδοτείται από την Ένωση. Για τον σκοπό αυτό, τα κράτη μέλη θα πρέπει να μπορούν να χρησιμοποιούν αφίσα που θα εκτίθεται στα συμμετέχοντα εκπαιδευτικά ιδρύματα. Η αφίσα θα πρέπει να σχεδιαστεί σύμφωνα με ορισμένες ελάχιστες απαιτήσεις.
            
         
               (13)
            
            
               Το κεφάλαιο V του κατ' εξουσιοδότηση κανονισμού (ΕΕ) αριθ. 907/2014 (8) της Επιτροπής θεσπίζει κανόνες σχετικά με τη γενεσιουργό αιτία της συναλλαγματικής ισοτιμίας που ισχύει για τα ποσά και τις πληρωμές της ενωσιακής ενίσχυσης. Είναι επομένως αναγκαίο να συμπεριληφθούν κανόνες όσον αφορά την ενίσχυση που συνδέεται με την εφαρμογή του προγράμματος για τα σχολεία. Συνεπώς, ο κατ' εξουσιοδότηση κανονισμός (ΕΕ) αριθ. 907/2014 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΟΙ ΚΑΝΟΝΕΣ ΤΟΥ ΠΡΟΓΡΑΜΜΑΤΟΣ ΓΙΑ ΤΑ ΣΧΟΛΕΙΑ
   
   Άρθρο 1
   Πεδίο εφαρμογής και ορισμοί
   1.   Ο παρών κανονισμός θεσπίζει κανόνες για τη συμπλήρωση του κανονισμού (ΕΕ) αριθ. 1308/2013 όσον αφορά την ενωσιακή ενίσχυση για την παροχή και διανομή φρούτων και λαχανικών, μεταποιημένων προϊόντων φρούτων και λαχανικών και νωπών προϊόντων του τομέα της μπανάνας («προώθηση της κατανάλωσης φρούτων και λαχανικών στα σχολεία»), και για την παροχή και διανομή γάλακτος και γαλακτοκομικών προϊόντων («διανομή γάλακτος στα σχολεία») σε παιδιά που φοιτούν σε εκπαιδευτικά ιδρύματα, για συνοδευτικά εκπαιδευτικά μέτρα και για ορισμένες συναφείς δαπάνες εντός του πλαισίου του προγράμματος που αναφέρεται στο άρθρο 23 του εν λόγω κανονισμού («πρόγραμμα για τα σχολεία»).
   2.   Για τους σκοπούς του παρόντος κανονισμού, ισχύει ο ορισμός του σχολικού έτους που καθορίζεται στο άρθρο 1 παράγραφος 2 του εκτελεστικού κανονισμού (ΕΕ) 2017/39 της Επιτροπής (9).
   Άρθρο 2
   Στρατηγική των κρατών μελών
   1.   Κατά την κατάρτιση της στρατηγικής τους, όπως αναφέρεται στο άρθρο 23 παράγραφος 8 του κανονισμού (ΕΕ) αριθ. 1308/2013, τα κράτη μέλη μπορούν να επιλέξουν το διοικητικό επίπεδο στο οποίο επιθυμούν να εφαρμόσουν το πρόγραμμα για τα σχολεία. Εάν ορισμένο κράτος μέλος αποφασίσει να εφαρμόσει το πρόγραμμα για τα σχολεία σε περιφερειακό επίπεδο, καταρτίζει στρατηγική για κάθε περιφέρεια και συνοδευτικό πλαίσιο συντονισμού σε επίπεδο κράτους μέλους. Το κράτος μέλος καθορίζει ενιαίο σημείο επαφής για ανταλλαγή πληροφοριών με την Επιτροπή.
   2.   Εάν ένα κράτος μέλος δεν διαθέτει δωρεάν τα προϊόντα στο πλαίσιο του προγράμματος για τα σχολεία, εξηγεί στη στρατηγική του τις ισχύουσες ρυθμίσεις ώστε να διασφαλίζεται ότι η ενωσιακή ενίσχυση στο πλαίσιο του προγράμματος για τα σχολεία αντικατοπτρίζεται στην τιμή στην οποία διατίθενται τα εν λόγω προϊόντα.
   3.   Τα κράτη μέλη που επιθυμούν να συμμετάσχουν στο πρόγραμμα για τα σχολεία κοινοποιούν τη στρατηγική τους στην Επιτροπή έως τις 30 Απριλίου που προηγείται του πρώτου σχολικού έτους που καλύπτεται από τη στρατηγική. Ωστόσο, τα κράτη μέλη κοινοποιούν στην Επιτροπή τη στρατηγική τους για την εξαετή περίοδο που αρχίζει το σχολικό έτος 2017/2018 έως την 1η Αυγούστου 2017.
   4.   Ένα κράτος μέλος μπορεί να τροποποιήσει τη στρατηγική του. Το εν λόγω κράτος μέλος κοινοποιεί την τροποποιημένη στρατηγική του στην Επιτροπή εντός δύο μηνών από την τροποποίηση.
   Άρθρο 3
   Συνοδευτικά εκπαιδευτικά μέτρα
   1.   Τα συνοδευτικά εκπαιδευτικά μέτρα που αναφέρονται στο άρθρο 23 παράγραφος 10 του κανονισμού (ΕΕ) αριθ. 1308/2013 συνδέονται άμεσα με τους στόχους του προγράμματος για τα σχολεία.
   2.   Τα συνοδευτικά εκπαιδευτικά μέτρα υποστηρίζουν τη διανομή φρούτων και λαχανικών και γάλακτος στα σχολεία και, σε περίπτωση που συμπεριλαμβάνονται γεωργικά προϊόντα διαφορετικά από αυτά που αναφέρονται στο άρθρο 23 παράγραφοι 3, 4 και 5 του κανονισμού (ΕΕ) αριθ. 1308/2013, τα μέτρα προβλέπουν τη γευσιγνωστική δοκιμή των εν λόγω προϊόντων.
   3.   Στα συνοδευτικά εκπαιδευτικά μέτρα μπορούν να συμμετέχουν επίσης οι γονείς και οι δάσκαλοι.
   Άρθρο 4
   Επιλέξιμες δαπάνες
   1.   Οι ακόλουθες δαπάνες είναι επιλέξιμες για ενωσιακή ενίσχυση:
   
               α)
            
            
               οι δαπάνες για τα προϊόντα που παρέχονται στο πλαίσιο του προγράμματος για τα σχολεία και διανέμονται στα παιδιά στα εκπαιδευτικά ιδρύματα που αναφέρονται στο άρθρο 22 του κανονισμού (ΕΕ) αριθ. 1308/2013, στις οποίες μπορούν να περιλαμβάνονται οι δαπάνες για αγορά, ενοικίαση, μίσθωση και χρηματοδοτική μίσθωση εξοπλισμού που χρησιμοποιείται για την παροχή και τη διανομή προϊόντων, όπως προβλέπεται στη στρατηγική του κράτους μέλους·
            
         
               β)
            
            
               οι δαπάνες των συνοδευτικών εκπαιδευτικών μέτρων, συμπεριλαμβανομένων:
               
                           i)
                        
                        
                           δαπανών για τη διοργάνωση μαθημάτων γευσιγνωσίας, τη διοργάνωση και τη διατήρηση μαθημάτων κηπουρικής, τη διοργάνωση επισκέψεων σε αγροκτήματα και παρόμοιων δραστηριοτήτων, σκοπός των οποίων είναι να φέρουν τα παιδιά σε επαφή με τη γεωργία,
                        
                     
                           ii)
                        
                        
                           δαπανών για μέτρα που στοχεύουν στην εκπαίδευση παιδιών σχετικά με τη γεωργία, τις υγιεινές διατροφικές συνήθειες, τις τοπικές αλυσίδες τροφίμων, τη βιολογική παραγωγή, τη βιώσιμη παραγωγή και την καταπολέμηση της κατασπατάλησης τροφίμων·
                        
                     
         
               γ)
            
            
               οι δαπάνες για την προβολή του προγράμματος για τα σχολεία, οι οποίες έχουν ως άμεσο στόχο την ενημέρωση του ευρύτερου κοινού σχετικά με το πρόγραμμα για τα σχολεία, συμπεριλαμβανομένων:
               
                           i)
                        
                        
                           των δαπανών για την αφίσα που αναφέρεται στο άρθρο 12 του παρόντος κανονισμού,
                        
                     
                           ii)
                        
                        
                           των δαπανών για ενημερωτικές εκστρατείες με ραδιοτηλεοπτικά μέσα, ηλεκτρονική επικοινωνία, εφημερίδες και άλλα παρόμοια μέσα επικοινωνίας,
                        
                     
                           iii)
                        
                        
                           των δαπανών για ενημερωτικές συναντήσεις, συνέδρια, σεμινάρια και ημερίδες με στόχο την ενημέρωση του ευρύτερου κοινού σχετικά με το πρόγραμμα για τα σχολεία και παρόμοιες εκδηλώσεις,
                        
                     
                           iv)
                        
                        
                           των δαπανών για υλικό ενημέρωσης και προώθησης, όπως επιστολές, έντυπα, φυλλάδια, διαφημιστικά αντικείμενα και άλλα παρόμοια,
                        
                     
         
               δ)
            
            
               οι δαπάνες για μέσα δικτύωσης για την ανταλλαγή εμπειριών και βέλτιστων πρακτικών σχετικά με την εφαρμογή του προγράμματος για τα σχολεία·
            
         
               ε)
            
            
               οι δαπάνες που σχετίζονται με την υποχρέωση των κρατών μελών να παρακολουθούν και να αξιολογούν την αποτελεσματικότητα του προγράμματος για τα σχολεία·
            
         
               στ)
            
            
               οι δαπάνες για μεταφορά και διανομή των προϊόντων που παρέχονται στο πλαίσιο του προγράμματος για τα σχολεία, εφόσον δεν καλύπτονται από το στοιχείο α) της παρούσας παραγράφου.
            
         2.   Οι δαπάνες που αναφέρονται στην παράγραφο 1 δεν χρηματοδοτούνται από κανένα άλλο καθεστώς ενωσιακής ενίσχυσης, πρόγραμμα, μέτρο ή ενέργεια.
   3.   Ο φόρος προστιθέμενης αξίας (ΦΠΑ) δεν είναι επιλέξιμος για ενωσιακή ενίσχυση.
   4.   Οι δαπάνες που σχετίζονται με το προσωπικό δεν είναι επιλέξιμες για ενωσιακή ενίσχυση εάν οι εν λόγω δαπάνες προσωπικού χρηματοδοτούνται από δημόσια κεφάλαια του κράτους μέλους.
   Άρθρο 5
   Γενικοί όροι για τη χορήγηση της ενίσχυσης και την επιλογή των αιτούντων
   1.   Ενίσχυση που χορηγείται σε κράτος μέλος στο πλαίσιο του προγράμματος για τα σχολεία διανέμεται σε εκείνους τους αιτούντες ενίσχυση που έχουν εγκριθεί από την αρμόδια αρχή του κράτους μέλους σύμφωνα με το άρθρο 6 και των οποίων η αίτηση σχετίζεται με την εφαρμογή ενός ή περισσοτέρων από τα παρακάτω:
   
               α)
            
            
               την παροχή ή τη διανομή των προϊόντων στα παιδιά σε εκπαιδευτικά ιδρύματα στο πλαίσιο του προγράμματος·
            
         
               β)
            
            
               τα συνοδευτικά εκπαιδευτικά μέτρα·
            
         
               γ)
            
            
               τις δράσεις παρακολούθησης και αξιολόγησης·
            
         
               δ)
            
            
               την προβολή.
            
         2.   Το κράτος μέλος επιλέγει τους αιτούντες από τους ακόλουθους φορείς:
   
               α)
            
            
               εκπαιδευτικά ιδρύματα·
            
         
               β)
            
            
               αρμόδιες για την εκπαίδευση αρχές·
            
         
               γ)
            
            
               προμηθευτές ή διανομείς προϊόντων·
            
         
               δ)
            
            
               οργανώσεις που ενεργούν για λογαριασμό ενός ή περισσότερων εκπαιδευτικών ιδρυμάτων ή εκπαιδευτικών αρχών και οι οποίες έχουν συσταθεί ειδικά για τον σκοπό της διαχείρισης και παροχής οποιασδήποτε από τις δραστηριότητες που αναφέρονται στην παράγραφο 1·
            
         
               ε)
            
            
               οποιονδήποτε άλλο δημόσιο ή ιδιωτικό φορέα που έχει αναλάβει τη διαχείριση και την παροχή οποιασδήποτε από τις δραστηριότητες που αναφέρονται στην παράγραφο 1.
            
         Άρθρο 6
   Γενικοί όροι έγκρισης των αιτούντων
   1.   Οι αιτούντες ενίσχυση εγκρίνονται γι' αυτόν τον σκοπό από την αρμόδια αρχή του κράτους μέλους, στην επικράτεια του οποίου βρίσκεται το σχολικό ίδρυμα στο οποίο παρέχονται και/ή διανέμονται τα προϊόντα. Η έγκριση υπόκειται στις ακόλουθες δεσμεύσεις, τις οποίες αναλαμβάνουν εγγράφως οι αιτούντες:
   
               α)
            
            
               να εξασφαλίζουν ότι τα προϊόντα που χρηματοδοτούνται από την Ένωση στο πλαίσιο του προγράμματος για τα σχολεία διατίθενται για κατανάλωση στα παιδιά στο εκπαιδευτικό ίδρυμα ή ιδρύματα για τα οποία ζητούν την ενίσχυση·
            
         
               β)
            
            
               να χρησιμοποιούν τη χορηγούμενη ενίσχυση για συνοδευτικά εκπαιδευτικά μέτρα, παρακολούθηση, αξιολόγηση και προβολή, σύμφωνα με τους στόχους του προγράμματος για τα σχολεία·
            
         
               γ)
            
            
               να επιστρέφουν οποιοδήποτε ποσό ενίσχυσης έχει καταβληθεί αχρεωστήτως, για τις αντίστοιχες ποσότητες, σε περίπτωση που διαπιστωθεί ότι τα προϊόντα δεν διατέθηκαν στα παιδιά ή δεν είναι επιλέξιμα για ενωσιακή ενίσχυση·
            
         
               δ)
            
            
               να επιστρέφουν οποιοδήποτε ποσό ενίσχυσης έχει καταβληθεί αχρεωστήτως, για συνοδευτικά εκπαιδευτικά μέτρα, μέτρα παρακολούθησης, αξιολόγησης και προβολής, σε περίπτωση που διαπιστωθεί ότι τα μέτρα αυτά ή οι δραστηριότητες δεν έχουν εκτελεσθεί σωστά·
            
         
               ε)
            
            
               να θέτουν στη διάθεση της αρμόδιας αρχής, κατόπιν αιτήματός της, τα δικαιολογητικά έγγραφα·
            
         
               στ)
            
            
               να επιτρέπουν στην αρμόδια αρχή να διεξάγει κάθε απαραίτητο έλεγχο, ιδίως έλεγχο των αρχείων του και φυσικό έλεγχο.
            
         Όταν οι αιτήσεις ενίσχυσης αφορούν δραστηριότητες που υπόκεινται σε διαδικασίες ανάθεσης δημοσίων συμβάσεων, τα κράτη μέλη μπορούν να θεωρήσουν ότι έλαβαν την έγκριση όταν οι δεσμεύσεις που αναφέρονται στο πρώτο εδάφιο περιλαμβάνονται στους όρους για συμμετοχή στις διαδικασίες ανάθεσης δημοσίων συμβάσεων.
   2.   Στην περίπτωση αιτήσεων ενίσχυσης για την παροχή και/ή τη διανομή των προϊόντων μόνο, δεν εφαρμόζονται τα στοιχεία β) και δ) της παραγράφου 1. Οι αιτούντες δεσμεύονται γραπτώς να τηρούν αρχείο με τα ονόματα και τις διευθύνσεις των εκπαιδευτικών ιδρυμάτων ή των αρμόδιων για την εκπαίδευση αρχών που παραλαμβάνουν προϊόντα τους και αρχείο με τις ποσότητες των συγκεκριμένων προϊόντων που πωλούνται ή παρέχονται.
   3.   Στην περίπτωση αιτήσεων ενίσχυσης που σχετίζονται με τα συνοδευτικά εκπαιδευτικά μέτρα μόνο, δεν εφαρμόζονται τα στοιχεία α) και γ) της παραγράφου 1. Οι αρμόδιες αρχές μπορούν να καθορίσουν τυχόν πρόσθετες έγγραφες δεσμεύσεις που αναλαμβάνουν οι αιτούντες, ιδίως όσον αφορά:
   
               α)
            
            
               συνοδευτικά εκπαιδευτικά μέτρα που εφαρμόζονται στα σχολεία, όταν αυτά τα σχολεία δεν συγκαταλέγονται στους αιτούντες ενίσχυση·
            
         
               β)
            
            
               συνοδευτικά εκπαιδευτικά μέτρα που περιλαμβάνουν τη διανομή των προϊόντων.
            
         4.   Στην περίπτωση αιτήσεων ενίσχυσης που σχετίζονται μόνο με την παρακολούθηση, την αξιολόγηση ή την προβολή, δεν εφαρμόζονται τα στοιχεία α) και γ) της παραγράφου 1.
   5.   Τα κράτη μέλη μπορούν να θεωρούν ότι η έγκριση που λαμβάνουν στο πλαίσιο του καθεστώτος προώθησης της κατανάλωσης φρούτων και λαχανικών στα σχολεία σύμφωνα με τον κατ' εξουσιοδότηση κανονισμό (ΕΕ) 2016/247 και/ή στο πλαίσιο του καθεστώτος διανομής γάλακτος στα σχολεία σύμφωνα με τον κανονισμό (ΕΚ) αριθ. 657/2008 είναι έγκυρη εάν τα κριτήρια και οι προϋποθέσεις δεν έχουν αλλάξει.
   Άρθρο 7
   Αναστολή και ανάκληση της έγκρισης
   1.   Εάν ένας εγκεκριμένος αιτών δεν συμμορφώνεται με τις υποχρεώσεις που προβλέπονται στο πλαίσιο του προγράμματος για τα σχολεία, η αρμόδια αρχή αναστέλλει την έγκριση του αιτούντος για περίοδο ενός έως δώδεκα μηνών ή την ανακαλεί, ανάλογα με τη σοβαρότητα της παράβασης και σύμφωνα με την αρχή της αναλογικότητας.
   2.   Η αναστολή και η ανάκληση δεν επιβάλλονται στις περιπτώσεις που αναφέρονται στο άρθρο 64 παράγραφος 2 στοιχεία α) έως δ) του κανονισμού (ΕΕ) αριθ. 1306/2013 ή εάν η μη συμμόρφωση είναι ήσσονος σημασίας.
   3.   Κατόπιν αιτήματος του αιτούντος και εάν δεν υφίστανται πλέον οι λόγοι ανάκλησης, η αρμόδια αρχή μπορεί να αποκαταστήσει την έγκριση του αιτούντος ενίσχυση, μετά από περίοδο τουλάχιστον 12 μηνών από την ημερομηνία κατά την οποία παύουν να υφίστανται οι λόγοι ανάκλησης.
   Άρθρο 8
   Διοικητικές κυρώσεις
   Σε περιπτώσεις μη συμμόρφωσης με τις υποχρεώσεις που καθορίζονται στο πλαίσιο του προγράμματος για τα σχολεία, εκτός από εκείνες που αναφέρονται στο άρθρο 64 παράγραφος 2 στοιχεία α) έως δ) του κανονισμού (ΕΕ) αριθ. 1306/2013, ο αιτών πρέπει, εκτός από την ανάκτηση αχρεωστήτως καταβληθέντων ποσών, να καταβάλλει διοικητική κύρωση που ισούται με τη διαφορά μεταξύ του ποσού που ζητήθηκε αρχικά και του ποσού που δικαιούται ο αιτών.
   Άρθρο 9
   Παρακολούθηση και αξιολόγηση
   1.   Τα κράτη μέλη προβλέπουν τις κατάλληλες δομές και μέσα για την εξασφάλιση της ετήσιας παρακολούθησης της εφαρμογής του προγράμματος για τα σχολεία.
   2.   Τα κράτη μέλη αξιολογούν την εφαρμογή του προγράμματος για τα σχολεία προκειμένου να εκτιμηθεί η αποτελεσματικότητά του έναντι των στόχων του.
   3.   Οι ετήσιες εκθέσεις παρακολούθησης από τα κράτη μέλη περιλαμβάνουν πληροφορίες για τα κεφάλαια που χρησιμοποιήθηκαν για την παροχή και διανομή κάθε ενός από τις ομάδες προϊόντων που απαριθμούνται στο άρθρο 23 παράγραφοι 3, 4 και 5 του κανονισμού (ΕΕ) αριθ. 1308/2013 και για τα συνοδευτικά εκπαιδευτικά μέτρα, τον αριθμό των εκπαιδευτικών ιδρυμάτων και των παιδιών που συμμετέχουν στο πρόγραμμα για τα σχολεία, το μέσο μέγεθος της μερίδας και τη μέση τιμή ανά μερίδα, τη συχνότητα παράδοσης των προϊόντων, τις ποσότητες των προϊόντων που παρέχονται κατανεμημένες σε ομάδες προϊόντων και, εάν υπάρχουν, άλλων προϊόντων που δεν απαριθμούνται στο άρθρο 23 παράγραφοι 3, 4 και 5 του κανονισμού (ΕΕ) αριθ. 1308/2013 που περιλαμβάνονται στο πλαίσιο των συνοδευτικών εκπαιδευτικών μέτρων σύμφωνα με το άρθρο 23 παράγραφος 7 του εν λόγω κανονισμού, οι τύποι επικοινωνίας και τα συνοδευτικά μέτρα που εφαρμόζονται, και τις αρχές και τους ενδιαφερόμενους που συμμετέχουν στο σχεδιασμό και την εφαρμογή του προγράμματος για τα σχολεία.
   4.   Οι ετήσιες εκθέσεις ελέγχου από τα κράτη μέλη σχετικά με τους επιτόπιους ελέγχους που διεξάγονται και τα σχετικά ευρήματα περιλαμβάνουν πληροφορίες για το ποσό της ενίσχυσης που ζητήθηκε, καταβλήθηκε και αποτελεί αντικείμενο των επιτόπιων ελέγχων, τη μείωση της ενίσχυσης ύστερα από διοικητικούς ελέγχους, τη μείωση της ενίσχυσης λόγω καθυστερημένης υποβολής αιτήσεων, το ποσό της ενίσχυσης που ανακτήθηκε μετά τους επιτόπιους ελέγχους, και τις διοικητικές κυρώσεις που επιβλήθηκαν.
   5.   Εάν ένα κράτος μέλος δεν υποβάλει στην Επιτροπή έκθεση αξιολόγησης με τα αποτελέσματα της αξιολόγησης που προβλέπεται στην παράγραφο 2 του παρόντος άρθρου, εντός των προθεσμιών που αναφέρονται στο άρθρο 8 παράγραφος 2 του εκτελεστικού κανονισμού (ΕΕ) 2017/39 , το ποσό της επόμενης οριστικής κατανομής μειώνεται ως εξής:
   
               α)
            
            
               5 %, εφόσον η υπέρβαση της προθεσμίας κυμαίνεται από 1 έως 30 ημέρες·
            
         
               β)
            
            
               10 %, εφόσον η υπέρβαση της προθεσμίας κυμαίνεται από 31 έως 60 ημέρες.
            
         Όταν σημειώνεται υπέρβαση της προθεσμίας κατά περισσότερες από 60 ημέρες, η οριστική κατανομή μειώνεται κατά 1 % ανά πρόσθετη ημέρα, υπολογιζόμενη επί του υπολοίπου.
   Άρθρο 10
   Ανώτατα επίπεδα πρόσθετων συστατικών
   1.   Το ανώτατο επίπεδο πρόσθετης ζάχαρης που μπορεί να επιτρέπεται στα κράτη μέλη σύμφωνα με το άρθρο 23 παράγραφος 6 δεύτερο εδάφιο σε προϊόντα που αναφέρονται στο άρθρο 23 παράγραφος 4 του κανονισμού (ΕΕ) αριθ. 1308/2013 είναι μηδενικό.
   2.   Το ανώτατο επίπεδο πρόσθετης ζάχαρης και/ή μελιού που μπορεί να επιτρέπεται στα κράτη μέλη σύμφωνα με το άρθρο 23 παράγραφος 6 δεύτερο εδάφιο του κανονισμού (ΕΕ) αριθ. 1308/2013 σε προϊόντα που αναφέρονται στο παράρτημα V του κανονισμού (ΕΕ) αριθ. 1308/2013 είναι 7 %. Για τους σκοπούς του παρόντος εδαφίου, ως ζάχαρη νοούνται τα προϊόντα που υπάγονται στους κωδικούς ΣΟ 1701 και 1702. Η προστεθείσα στα φρούτα ζάχαρη περιλαμβάνεται στο μέγιστο ποσοστό 7 % της πρόσθετης ζάχαρης.
   3.   Το τυρί μπορεί να περιέχει μέχρι 10 % μη γαλακτικές ουσίες.
   Άρθρο 11
   Διανομή προϊόντων σε συνδυασμό με τα συνήθη σχολικά γεύματα
   Σε δεόντως αιτιολογημένες περιπτώσεις στις οποίες τα κράτη μέλη το θεωρούν πιο αποτελεσματικό για την επίτευξη των στόχων της στρατηγικής τους, μπορούν να επιτρέπουν στα σχολεία τη διανομή προϊόντων που λαμβάνουν ενωσιακή ενίσχυση στο πλαίσιο του προγράμματος για τα σχολεία σε συνδυασμό με τα συνήθη σχολικά γεύματα.
   Στις περιπτώσεις αυτές, τα κράτη μέλη διασφαλίζουν ότι τα εν λόγω προϊόντα:
   
               α)
            
            
               δεν χρησιμοποιούνται στην προετοιμασία των συνήθων σχολικών γευμάτων·
            
         
               β)
            
            
               δεν χρησιμοποιούνται προς αντικατάσταση προϊόντων που αποτελούν μέρος των συνήθων σχολικών γευμάτων μέσω οικονομικής συνεισφοράς από δημόσιες και/ή ιδιωτικές οντότητες·
            
         
               γ)
            
            
               είναι ανά πάσα στιγμή σαφώς αναγνωρίσιμα ως μέρος του προγράμματος για τα σχολεία, μέσω κατάλληλης επικοινωνίας και μέτρων προβολής.
            
         Η παράγραφος β) δεν ισχύει όταν τα εκπαιδευτικά ιδρύματα διανέμουν συνήθη σχολικά γεύματα δωρεάν.
   Άρθρο 12
   Διαφήμιση
   Για τους σκοπούς του άρθρου 23α παράγραφος 8 του κανονισμού (ΕΕ) αριθ. 1308/2013, τα κράτη μέλη μπορούν να χρησιμοποιήσουν αφίσα που πληροί τις ελάχιστες απαιτήσεις του παραρτήματος του παρόντος κανονισμού, η οποία τοποθετείται μόνιμα στην κύρια είσοδο του συμμετέχοντος εκπαιδευτικού ιδρύματος, σε σημείο τέτοιο ώστε να είναι εμφανής.
   ΚΕΦΑΛΑΙΟ II
   
      ΤΡΟΠΟΠΟΙΗΣΕΙΣ, ΚΑΤΑΡΓΗΣΕΙΣ ΚΑΙ ΤΕΛΙΚΕΣ ΔΙΑΤΑΞΕΙΣ
   
   Άρθρο 13
   Τροποποιήσεις του κανονισμού (ΕΕ) αριθ. 907/2014 της Επιτροπής
   Στον κατ' εξουσιοδότηση κανονισμό (ΕΕ) αριθ. 907/2014 παρεμβάλλεται το ακόλουθο άρθρο:
   
      «Άρθρο 32a
      Ποσά και πληρωμές της ενίσχυσης που συνδέεται με την εφαρμογή του προγράμματος για τα σχολεία
      Για την ενίσχυση που χορηγείται για την εφαρμογή του προγράμματος για τα σχολεία που αναφέρεται στο μέρος II τίτλος I κεφάλαιο II τμήμα I του κανονισμού (ΕΕ) αριθ. 1308/2013, η γενεσιουργός αιτία για τη συναλλαγματική ισοτιμία είναι η 1η Ιανουαρίου που προηγείται της έναρξης του αντίστοιχου σχολικού έτους.».
   
   Άρθρο 14
   Καταργήσεις
   Ο κανονισμός (ΕΚ) αριθ. 657/2008, οι κατ' εξουσιοδότηση κανονισμοί (ΕΕ) αριθ. 1047/2014 και (ΕΕ) 2016/247 και ο εκτελεστικός κανονισμός (ΕΕ) 2016/248 καταργούνται. Ωστόσο, οι κανονισμοί αυτοί συνεχίζουν να ισχύουν για το καθεστώτος διανομής γάλακτος στα σχολεία και το καθεστώς προώθησης της κατανάλωσης φρούτων και λαχανικών στα σχολεία για τα σχολικά έτη που προηγούνται του σχολικού έτους 2017/2018, μέχρις ότου ολοκληρωθούν τα καθεστώτα αυτά.
   Άρθρο 15
   Έναρξη ισχύος και εφαρμογή
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται στην ενίσχυση για το σχολικό έτος 2017/2018 και τα επόμενα σχολικά έτη.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  ΕΕ L 347 της 20.12.2013, σ. 549.
   
      (3)  Κανονισμός (ΕΕ) 2016/791 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την τροποποίηση των κανονισμών (ΕΕ) αριθ. 1308/2013 και (ΕΕ) αριθ. 1306/2013 όσον αφορά το καθεστώς ενίσχυσης για την παροχή οπωροκηπευτικών προϊόντων, μπανανών και γάλακτος στα εκπαιδευτικά ιδρύματα (ΕΕ L 135 της 24.5.2016, σ. 1).
   
      (4)  Κατ' εξουσιοδότηση κανονισμός (ΕΕ) αριθ. 1047/2014 της Επιτροπής, της 29ης Ιουλίου 2014, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την εθνική ή περιφερειακή στρατηγική που καταρτίζονται από τα κράτη μέλη για τους σκοπούς του καθεστώτος διανομής γάλακτος στα σχολεία (ΕΕ L 291 της 7.10.2014, σ. 4).
   
      (5)  Κατ' εξουσιοδότηση κανονισμός (ΕΕ) 2016/247 της Επιτροπής, της 17ης Δεκεμβρίου 2015, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή και τη διανομή φρούτων και λαχανικών, μεταποιημένων φρούτων και λαχανικών και προϊόντων μπανάνας στο πλαίσιο του προγράμματος προώθησης της κατανάλωσης φρούτων και λαχανικών στα σχολεία (ΕΕ L 46 της 23.2.2016, σ. 1).
   
      (6)  Εκτελεστικός κανονισμός (ΕΕ) 2016/248 της Επιτροπής, της 17ης Δεκεμβρίου 2015, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την προμήθεια και τη διανομή φρούτων και λαχανικών, μεταποιημένων φρούτων και λαχανικών και προϊόντων μπανάνας στο πλαίσιο του προγράμματος προώθησης της κατανάλωσης φρούτων και λαχανικών στα σχολεία και τον καθορισμό της ενδεικτικής κατανομής για την ενίσχυση αυτή (ΕΕ L 46 της 23.2.2016, σ. 8).
   
      (7)  Κανονισμός (ΕΚ) αριθ. 657/2008 της Επιτροπής, της 10ης Ιουλίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 όσον αφορά τη χορήγηση κοινοτικής ενίσχυσης για τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων (ΕΕ L 183 της 11.7.2008, σ. 17).
   
      (8)  Κατ' εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).
   
      (9)  Εκτελεστικός κανονισμός (ΕΕ) 2017/39 της Επιτροπής, της 3ης Νοεμβρίου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα (βλ. σελίδα 1 της παρούσας Επίσημης Εφημερίδας).
   
      ΠΑΡΑΡΤΗΜΑ
      
         Ελάχιστες απαιτήσεις για την αφίσα που αναφέρεται στο άρθρο 12
      
      
                  Μέγεθος της αφίσας:
               
               
                  A3 ή μεγαλύτερο
               
            
                  Χαρακτήρες:
               
               
                  1 cm ή μεγαλύτεροι
               
            
                  Τίτλος:
               
               
                  «Πρόγραμμα της Ευρωπαϊκής Ένωσης για τα σχολεία»
               
            
                  Περιεχόμενο:
               
               
                  Τουλάχιστον η ακόλουθη διατύπωση:
               
            
                  Το [να διευκρινιστεί ο τύπος του εκπαιδευτικού ιδρύματος (δηλαδή παιδικός σταθμός/νηπιαγωγείο/σχολείο πρωτοβάθμιας ή δευτεροβάθμιας εκπαίδευσης)] μας συμμετέχει στο «Πρόγραμμα της Ευρωπαϊκής Ένωσης για τα σχολεία» με τη χρηματοδοτική στήριξη της Ευρωπαϊκής Ένωσης.
               
            
                  Η αφίσα φέρει το έμβλημα της Ευρωπαϊκής Ένωσης.